stanford-oval/wikipedia huggingface dataset:
1821
Tapahtumia

22. helmikuuta – Aleksandros Ypsilantis ylitti Prut-joen aloittaen Kreikan itsenäisyystaistelun.
25. maaliskuuta – Kreikka julistautui itsenäiseksi. Kreikan vapaussota alkoi virallisesti.
5. toukokuuta – The Manchester Guardian -lehden ensimmäinen numero julkaistiin Yhdistyneessä kuningaskunnassa.
1. elokuuta – Tampereelle myönnettiin vapaakaupunkioikeudet keisari Aleksanteri I:n allekirjoittamalla julistuskirjalla.
18. elokuuta – Haminan palo tuhosi suuren osan Haminan kaupungista.
Espanjan entiset siirtomaat Venezuela, Guatemala, El Salvador, Honduras, Nicaragua, Costa Rica ja Meksiko itsenäistyvät
Michael Faraday keksi ensimmäisen alkeellisen sähkömoottorin.
George Washingtonin yliopisto perustettiin.
Ensimmäinen höyrylaiva saapui Suomeen, kun ruotsalainen höyrykuunari Stockholm kävi Turussa.
Venäjän ensimmäisenä pogromina pidetään vuonna 1821 Odessassa järjestettyjä juutalaisvastaisia mellakoita, joissa kuoli 14 juutalaista.
Katovuosi Suomessa.
Kuolleita

4. tammikuuta – Elizabeth Ann Seton, yhdysvaltalainen nunna ja pyhimys, Sisters of Charity -järjestön perustaja (s. 1774)
18. tammikuuta – Heinrich von Jannau, baltiansaksalainen kirjailija ja julkaisija (s. 1753)
17. helmikuuta – Reinhold Johan Böning, suomalainen pappi ja kirjailija (s. 1753)
21. helmikuuta – Georg Friedrich von Martens, saksalainen juristi ja diplomaatti (s. 1756)
23. helmikuuta – John Keats, englantilainen runoilija (s. 1795)
26. helmikuuta – Joseph de Maistre, ranskalainen lakimies, diplomaatti, kirjailija ja filosofi (s. 1753)
27. helmikuuta – Vilhelm I, Hessenin ensimmäinen vaaliruhtinas (s. 1743)
27. helmikuuta   – Gottlieb Conrad Christian Storr, saksalainen lääkäri, kemisti ja luonnontieteilijä (s. 1749)
13. maaliskuuta – John Hunter, brittiläinen meriupseeri, Australian Uuden Etelä-Walesin kuvernööri 1795–1800 (s. 1737)
15. maaliskuuta – Abraham Niklas Edelcrantz, suomalais-ruotsalainen runoilija ja luonnontieteilijä (s. 1754)
15. maaliskuuta   – Johan Fredrik Palm, ruotsalainen säveltäjä, pianisti ja musiikkikasvattaja (s. 1754)
17. maaliskuuta – Jean-Pierre Louis de Fontanes, ranskalainen poliitikko, pääri, runoilija ja sanomalehtimies (s. 1757)
11. huhtikuuta – Georg Joseph Beer, itävaltalainen lääkäri ja silmätautiopin kehittäjä (s. 1763)
20. huhtikuuta – Franz Karl Achard, saksalainen kemisti ja fyysikko, juurikassokerin valmistuksen keksijä (s. 1753)
5. toukokuuta – Napoleon Bonaparte, Ranskan hallitsija ja keisari (s. 1769)
16. toukokuuta – Magnus Alopaeus, suomalais-venäläinen diplomaatti ja todellinen salaneuvos (s. 1748)
7. kesäkuuta – Tudor Vladimirescu, Valakian ja Romanian vallankumoussankari (s. 1780)
27. kesäkuuta – Heribert Conrad Reuterskjöld, suomalainen kenraalimajuri (s. 1765)
24. elokuuta – John Polidori, italialainen lääkäri ja kirjailija (s. 1795)
27. elokuuta – Caroline von Braunschweig, Englannin kuningas Yrjö IV:n puoliso (s. 1768)
14. syyskuuta – Heinrich Kuhl, saksalainen eläintieteilijä (s. 1797)
6. lokakuuta – Anders Jahan Retzius, ruotsalainen eläin- ja kasvitieteilijä (s. 1742)
9. lokakuuta – Carl Ludwig Hablitz, venäläinen kasvi- ja eläintieteilijä (s. 1752)
19. lokakuuta – Matthias Gottlund, suomalainen pappi ja suomentaja (s. 1765)
5. marraskuuta – Johan Essbjörn, suomalainen pappi ja tietokirjailija (s. 1778)
11. marraskuuta – Carl Johan Idestam, suomalainen senaattori ja Suomen Pankin johtokunnan puheenjohtaja (s. 1759)
17. marraskuuta – Gabriel Palander, suomalainen oppineisuuden historian ja teoreettisen filosofian professori (s. 1776)
21. marraskuuta – Jonas Rein, norjalainen pappi, runoilija ja Eidsvollin kansalliskokousedustaja (s. 1760)
27. joulukuuta – Mikael Toppelius, suomalainen kirkkomaalari (s. 1734)
Aiheesta muualla

Kuvia tai muita tiedostoja aiheesta 1821 Wikimedia Commonsissa
Youtuben pääkonttorin ammuskelu

| YouTuben pääkonttorin ammuskelu |
| --- | --- |
 YouTuben pääkonttori San Brunossa, Kaliforniassa
Paikka:  Youtuben pääkonttori, San Bruno, Yhdysvallat
Kohde:  Youtuben pääkonttori 901 Cherry Avenue San Bruno, Kalifornia, Yhdysvallat
Ajankohta:  3. huhtikuuta 2018
Kuolleita:  1 (ampuja)
Haavoittuneita:  3
Youtuben pääkonttorin ammuskelu tapahtui San Brunossa, Kaliforniassa 3. huhtikuuta 2018. Ainakin kolme loukkaantui. Teon naispuolinen epäilty Nasim Aghdam kuoli. Hän väitti sosiaalisessa mediassa YouTuben sensuroineen hänen eläinten oikeuksia ja veganismia käsitteleviä videoitaan.
Abaz Kupi

| Abaz Kupi |
| --- | --- |
 Kupi vuonna 1944.
Henkilötiedot
Syntynyt: 6. helmikuuta 1892 Bilajt, Albania
Kuollut: 9. tammikuuta 1976 (83 vuotta) Freeport, New York, Yhdysvallat
Muut tiedot
Lempinimet:  Bazi i Canës
Abaz Kupi tai Abas Kupi (6. helmikuuta 1892 – 9. tammikuuta 1976) oli albanialainen upseeri, poliitikko ja vastarintataistelija. Hän järjesti kuningasmielisien albaanien joukkoja italialaisia miehittäjiä vastaan toisen maailmansodan aikana. Myöhemmin hän toimi Albaniassa valtaan nousseita kommunisteja vastaan. Kupi kuoli maanpaossa Yhdysvalloissa.
Elämäkerta > Nuoruus

Abaz Kupi syntyi 6. helmikuuta 1892 Bilajtin kylässä lähellä Fushë-Krujën kaupunkia. Hän kuului suufilaiseen bektaši-veljeskuntaan. Nuoruudessaan Kupi harjoitti rikollista toimintaa Krujën alueella. Hänet tunnettiin myös lempinimellä Bazi i Canës.
Vuodesta 1912 Kupi alkoi tukea Essad pašša Toptanin joukkoja ja vuodesta 1914 hän johti albanialaisia joukkoja Krujën seudulla. Vuonna 1920 joukot ottivat yhteen Serbien, kroaattien ja sloveenien kuningaskunnan joukkojen kanssa Koplikin suunnalla. Kupi tuki 1920-luvun alulla Mustafa Krujaa, joka vastusti Ahmet Zogua. Kuitenkin vuonna 1924 niin sanotun kesäkuun vallankumouksen aikana Kupi tuki Zogun hallintoa vallankumouksellisia vastaan johtaen vastarintaa Lezhëssä. Zogu oli joutunut pakenemaan Albaniasta, mutta hänen palatessaan Kupista tehtiin upseeri ja Krujën santarmin komentaja.
Elämäkerta > Toinen maailmansota

Italia hyökkäsi Albaniaan 7. huhtikuuta 1939. Tuolloin majuriksi ylennyt Kupi oli yksi harvoista vakavaa vastarintaa yrittäneistä albanialaisista upseereista. Kupi johti tuolloin santarmijoukkoja Durrësin satamakaupungissa, jossa käytiin sodan ankarimmat taistelut. Kaupungin puolustajat olivat kuitenkin selvästi alivoimaisia ja lopulta he vetäytyivät tai soluttautuivat siviilien joukkoon italialaisten kärsittyä ehkä noin kahdensadan miehen tappiot. Kupi pakeni italialaisten miehittäessä Albanian Turkkiin, jossa hän asui Istanbulissa.
Albanialaisen vastarintaliikkeen muodostamista kaavailleet britit ottivat yhteyttä Kulpiin Gani Kryeziun ehdotuksesta Istanbulissa. Kupi matkusti Jugoslaviaan vuonna 1940. Hänestä tuli seuraavien vuosien aikana yksi kuningasmielisten vastarintajoukkojen johtajista kotiseudullaan Krujën suunnalla. Italia liittyi toiseen maailmansotaan liittoutuneita vastaan kesäkuussa 1940, jolloin myös brittien tuki albanialaisille vastarintajoukoille lisääntyi. Kupi siirtyi Jugoslaviasta Albanian puolelle 7. huhtikuuta 1941. 16. syyskuuta 1942 Kupi otti osaa niin sanottuun Pezan kokoukseen, johon kommunistien johtaja Enver Hoxha oli kutsunut eri vastarintaliikkeen johtajia. Kokouksessa perustettiin Lëvizje Nacionalçlirimtare, eli suomeksi kansallisen vapautuksen rintama. Liike oli Kupin ja muutaman muun kuningas- tai tasavaltalaismielisen läsnäolosta huolimatta kommunistivetoinen. Kupi itse erosi vuonna 1943 liikkeestä kommunistien vaikutusvallan takia. Hän alkoi johtaa omaa kuningasmielistä ”laillisuusliikettään” (Legaliteti).
Legaliteti-liike vaikutti etenkin Albanian pohjoisosissa ja sen riveissä taisteli noin 2 000 albanialaista. Saksa oli miehittänyt Albanian Italian vaihdettua puolia maailmansodassa. Britit yrittivät taivutella Kupia toimiin saksalaisia vastaan. Brittien kanssa aiheesta käytyjen neuvottelujen aikana Kupi vaati heitä tunnustamaan Zogun Albanian kuninkaana, sekä niin sanotun Suur-Albanian, joka olisi käsittänyt myös Kosovon. Kun britit eivät näyttäneet taipuvan näihin vaatimuksiin, Kupi alkoi saksalaisten sijaan ottaa yhteen kommunistien johtamien vastarintajoukkojen kanssa. Vuoden 1944 loppupuoliskolla kommunistit olivat kuitenkin ottamassa koko maata haltuunsa. Kupi pakeni muutaman tukijansa kanssa marraskuussa 1944 veneellä kohti Italiaa. Vene ajelehti merellä kolme päivää, ennen kuin kanadalainen miinanraivaaja löysi veneen ja hinaututti sen Brindisin satamaan.
Elämäkerta > Maailmansodan jälkeen

Maailmansodan jälkeen Kupi asui ulkomailla järjestäen Albanian kommunistien vastaista toimintaa. Kupi perusti yhteistoiminnassa albanialaisten tasavaltalaisten kanssa niin sanotun Albanian kansallisen komitean Pariisissa 26. elokuuta 1949. Italiasta lähetettiin brittien tuella sabotaasiryhmiä Albaniaan. Ryhmät eivät kuitenkaan saavuttaneet tavoitteitaan, etenkin koska Neuvostoliitto antoi vakooja Kim Philbyn niiden toiminnasta vuotamia tietoja Albaniaan. Kupi asettui 1960-luvulla Yhdysvaltoihin, jossa hän kuoli New Yorkin osavaltion Long Islandin Freeportissa 9. tammikuuta 1976. Kupi haudattiin Kew Gardensin hautausmaalle New Yorkin kaupungin Queensissä. Hänellä oli kuollessaan kahdeksan lasta.
Kupi 1930-luvulla.
11B-X-1371

11B-X-1371 on viraalivideo, joka ilmestyi vuoden 2015 alussa, ja jonka alkuperä on tuntematon. Videopätkä koostuu mustavalkoisesta kuvamateriaalista, jossa ruttolääkäriksi pukeutunut henkilö seisoo ja kävelee hylätyssä rakennuksessa. Taustalla olevassa seinässä on kaksi ikkunaa joista näkyy metsä. Videon latasi Youtubeen käyttäjä Parker Wright, jonka henkilöllisyys on jäänyt tuntemattomaksi.
Videota on epäilty rekrytointitritykseksi, jolla yritetään saada värvättyä terroristeja. Tähän tulokseen on päädytty monien johtolankojen jälkeen. 11B-X-1371 on kuvattu puolalaisessa Zofiówkan sanatorio-nimisessä hylätyssä parantolassa. Videota on kutsuttu nimellä ”creepy puzzle” eli suomeksi ”karmiva arvoitus”. Videolla esiintyy piiloviestejä kuten ”red lips like tenth”, joka anagrammina muodostaa lauseen ”kill the president” (suom. tapa presidentti).
Video sai myöhemmin jatkoa, kun Parker Wright latasi YouTubeen videon 11B 3 1369. Epäilykset siitä, että nimenomaan Parker Wright oli videoiden takana vahvistuivat, kun Twitterissä Parker Wright lähetteli jatkuvasti viestejä, joissa oli viittauksia videoon 11B-X-1371. Uuden videon ilmestyminen sai monet etsimään vastausta siihen, kuka latasi videot YouTubeen. Loppujen lopuksi saatiin vahvistettua, että nimenomaan Parker Wright oli videoiden takana. Myös videolla esiintyvän ruttolääkärin asuun pukeutuneen henkilön henkilöllisyyttä on yritetty saada selville. Mysteerin ratkojat menivät mm. eBay-verkkokauppaan etsimään ruttolääkärin naamioita, mutta kaikki olivat täysin erinäköisiä.
Synopsis

Video alkaa vääristyneellä kuvamateriaalilla, jossa näkyy varjoon kätkeytynyt hahmo, joka seisoo kahden avonaisen ikkunan välissä. Samalla taustalla kuuluu epäselvää elektronista surinaa ja hurinaa. Hahmo pitää oikeaa kättä ikkunan edessä samalla kun hän nostaa pystyyn kolme sormea, sitten laskee kaksi sormea alas ja lopuksi nostaa yhden sormen pystyyn.
Hyppyleikkauksen jälkeen kuvamateriaali muuttuu kirkkaammaksi, jolloin näkyy, että hahmolla on yllään ruttolääkärin puku, pitkä, tumma pitkähihainen ja hupullinen viitta, jonka kasvopuolella on pitkä, alaspäin osoittava tumma nokka ja suojalasit. Hahmon oikealla kädellä olkapään korkeudella on vilkkuva valo. Taustalla kuuluvat piippausäänet näkyvät ääniraidalla vilkkuvina pisteinä.
Lopulta hahmo katsoo oikeaa kättään. Hahmo kääntää katseensa kameraan päin, tuijottaa hetken kameraa ja sen jälkeen kääntää katseensa taas oikeaa kämmeneensä. Useiden hyppyleikkausten jälkeen, joissa hahmo vaihtelee asentoaan, hahmo katsoo taas kameraan päin.
Nopean leikkauksen jälkeen hahmo katsoo kameraa ja pitää käsiään vaaka-asennossa. Muutaman hyppyleikkauksen, joissa hahmo kääntyy oikealle ja takaisin, jälkeen hahmo pysähtyy ja sitten kääntyy hitaasti vasemmalle. Sen jälkeen hahmo katsoo alas, jossa on laatikko, jonka sisällä on kolmioita. Sitten hahmo kääntyy hitaasti vasemmalle. Videon lopussa hahmo seisoo selkä seinää vasten samalla kun kuvamateriaali vääristyy.
Aiheesta muualla

11B-X-1371 YouTubessaKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en: 11B-X-1371
Chad Vader

| Chad Vader |
| --- | --- |


Tyyli:  komediasarja
Kestoaika:  4–7 min
Luoja(t):  Matt Sloan, Aaron Yonda
Alkuperämaa:  Yhdysvallat
Verkko:  YouTube
Esitetty:  20. helmikuuta 2006 – 11. joulukuuta 2012
Jaksoja:  38
Aiheesta muualla
IMDb
Chad Vader on Tähtien sota -fanien tekemä parodiasarja, jonka on tuottanut Blame Society Productions. Se on saanut suosiota Internetin kautta erityisesti YouTubessa. Sarjaa tehtiin alun perin Channel 101:lle, jossa sen esittäminen lopetettiin kahden jakson jälkeen, mutta tekijät ovat tuottaneet uusia jaksoja itsenäisesti. Ensimmäinen jakso on katsottu pelkästään YouTubessa yli 9 miljoonaa kertaa. Osa neljännestä jaksosta näytettiin Good Morning America -ohjelmassa 12. lokakuuta 2006.
Sarjan ensimmäistä kautta tehtiin kahdeksan jaksoa, joista kaikki ovat 4–8 minuuttia pitkiä. Kahdeksan jaksoa ovat sarjan ensimmäinen kausi. Toinen kausi alkoi YouTubessa 1. helmikuuta 2009 ja siinä oli kymmenen jaksoa. 6. helmikuuta 2010 käynnistyi kolmas kausi ja siinä oli myös kymmenen jaksoa.
Sarjan on käsikirjoittanut ja ohjannut Matt Sloan ja Aaron Yonda. Chad Vaderin Empire Market -kohtaukset on kuvattu paikan päällä Willy Street Co-op -kaupassa Madisonissa, Wisconsinissa.
Juoni > Ensimmäinen kausi

Juoni keskittyy Chad Vaderin ympärille. Chad on Darth Vaderin vähemmän tunnettu ja karismaton veli, joka työskentelee (aluksi) päivävuoropäällikkönä kaupassa nimeltä Empire Market. Chadilla on ongelmia asiakkaiden ja muiden työntekijöiden kanssa. Tarinassa käytetään Star Warsista tuttua dialogia ja ideoita. Chad inhoaa erityisesti Clintiä, kaupan yövuoropäällikköä, joka haluaa päivävuoropäälliköksi. Kaikki suhteet eivät ole kuitenkaan vihan sävyttämiä. Chad on kiintynyt Clarissaan, yhteen elintarvikekaupan kassatytöistä. Tämä on Clintin kanssa nahistelun ohella yksi juonen keskeisistä elementeistä.
Lopulta Chad siirretään yövuoropäälliköksi, koska hän suututti kaupan johtajan. Kyllästyttyään yövuoropäällikön kiroihin Chad vaatii entistä hommaansa takaisin. Kun pomo ei sitä suostu antamaan, päättää Chad neljännessä jaksossa erota kokonaan. Työn loputtua Chad juopottelee baarissa. Chad juttelee baarissa Clarissalle, joka on siellä treffeillä Clintin kanssa. Clarissan puheiden perusteella Chad ymmärtää, että hän on "toivoton tapaus." Hän päättää tehdä itsemurhan hyppäämällä sillalta. Silloin ilmestyy Obi-Wan Kenobia parodioiva haamu, joka saa (Ihmeellinen on elämä -elokuvan hengessä) Chadin ymmärtämään mahdollisuutensa. Hän päättää hakea muita töitä.
Kuudennessa jaksossa hän käy useilla työpaikoilla, mutta mikään ei onnistu hienosta solmiosta huolimatta. Hän ymmärtää, että elintarvikekaupan työpaikka on tarkoitettu hänelle. Seitsemännessä jaksossa Chad juonii päästäkseen Clintin tilalle kaupan päivävuoropäälliköksi. Hän varastaa Clintin nimilätkän ja kiusaa hämmentyneitä asiakkaita. Juoni onnistuu, ja lopulta Chad kohtaa Clintin silmästä silmään. Kahdeksannessa jaksossa Clint tyrmää Chadin lyömällä tätä päähän. Tällöin Chad menettää uskon omiin kykyihinsä, mutta työkaverit ja ostoksilla olevat ihmiset valavat häneen uskoa. Chad nousee maasta ja tyrmää Clintin käyttämällä voimaa. Chad saa tekosyyn väittää johtajalle, että Clintillä on mielenterveyden ongelmia. Johtaja kertoo, että Clintin isä omistaa kaupan, mutta suuren kauppaketjun uskotaan sen. Johtaja päättää erottaa Clintin ja laittaa Chadin hänen tilalleen päivävuoropäälliköksi. Omanarvontuntoinen Chad sopii toiset treffit Clarissan kanssa, ja kaikki on taas mallillaan.
Aiheesta muualla

Chad Vaderin viralliset Internet-sivut (Arkistoitu – Internet Archive)
London Metron -artikkeli (Arkistoitu – Internet Archive)
Mukbang

Mukbang, jossa syödään mustekalaa ja porsaan vatsaa.
Mukbang (hangul: 먹방; hanja: 먹放; uudistettu latinisaatio: meokbang; kirjaimellisesti syömislähetys) on suoratoisto-ohjelma, jossa seurataan henkilön syömistä. Nimitys on yhdistelmä koreankielisistä sanoista meokneun (hangul: 먹는, ’syöminen’) ja bangsong (hangul: 방송; hanja: 放送, ’lähetys’).
Ensimmäiset mukbang-ohjelmat alkoivat eteläkorealaisessa AfreecaTV-suoratoistopalvelussa, mutta ilmiö on sittemmin levinnyt muun muassa YouTubeen. Laajaan suosioon se nousi vuoden 2015 tienoilla.
Mukbang-ohjelmassa pääosassa on isäntä, joka syö yksin tai seurassa ja kommunikoi jatkuvasti katsojan kanssa. Joissain lähetyksissä tehdään haasteita, kuten 10 000 kalorin haaste tai 100 kananugetin haaste. Lähetykset saattavat kestää jopa tunnin.
Syyt

Yhdeksi syyksi ilmiön suosiolle on esitetty yksinäisyyttä, koska Koreassa syödään perinteisesti yhdessä jaetuilta lautasilta. Korealaisessa kulttuurissa syöminen on myös perinteisesti ollut yhteisöllinen tapahtuma. Yksin asuvat, joita on Koreassa koko ajan vain enemmän, käyttävät mukbangia välttääkseen yksinäisyyden tunteen.
Toisille katsojille sisällössä on viihdearvoa tai he nauttivat mahdollisesta ASMR-sisällöstä, jonka muodostavat lähetyksissä kuultavat syömis- ja ruoanlaittoäänet. Jotkut katsovat mukbangia seksuaalisista syistä. On myös sellaisia katsojia, jotka ovat itse laihdutuskuurilla ja pyrkivät mukbangia katsomalla saamaan syömisestä saatavaa tyydytystä. Osa tällaisista katsojista sairastaa syömishäiriötä ja saattaa siitä syystä myös kuluttaa sisältöä erityisen paljon.
Vaikutukset

Erään tutkimuskatsauksen mukaan mukbangilla saattaa olla niin hyviä kuin huonojakin vaikutuksia katsojaan. Se saattaa vähentää yksinäisyyden tunnetta ja antaa katsojalle mahdollisuuden kuulua verkon kautta sosiaaliseen yhteisöön. Osa katsojista pitää ryhmässä syömistä epämukavana, ja he saattavat mukbangin avulla saada paremman ruokahalun tai enemmän rohkeutta sosiaalisia tilanteita varten. Joitain katsojia mukbang puolestaan auttaa olemaan ahmimatta.
Toisaalta on epäilty, että mukbangilla olisi huono vaikutus katsojien pöytätapoihin ja syömistottumuksiin. Erään teorian mukaan sellaiset lähetykset, joissa sisällöntuottaja syö lyhyessä ajassa hyvin paljon ruokaa, saattavat helposti kannustaa katsojia suurentamaan ateriakokojaan tai jopa ahmimiskäyttäytymiseen. Onkin olemassa myös sellaisia katsojia, jotka päätyvät ahmimaan mukbangin katsomisen jälkeen.
ASMR-syömisääniä sisältävä mukbang.
Brick Experiment Channel

Brick Experiment Channel (BEC) on suomalainen englanninkielinen Youtube-kanava, joka tunnetaan erilaisista Legoista rakennetuista laitteista ja koneista. Kanavalla on yli 3,5 miljoonaa tilaajaa ja yhteensä yli 1,1 miljardia katselukertaa (joulukuussa 2024). Se on tilaajamäärältään suomalaisista kanavista kymmenenneksi suosituin.
Aiheesta muualla

Kanava Youtubessa
Massa, Tuomas: ”Lego-Juha” kylpee rahassa – näin se on mahdollista Ilta-Sanomat.  21.7.2024.
Kurzgesagt

| Kurzgesagt – In a Nutshell |
| --- | --- |
Tyyli:  opetus, animaatio,
Kestoaika:  vaihtelee
Pääosissa:  Steve Taylor (kertoja)
Alkuperämaa:  Saksa
Verkko:  Youtube
Esitetty:  11. heinäkuuta 2013 –
Tuotanto
Tuottaja(t):  Patrizia Mosca
Palkinnot
Voitetut:  YouTube Creator Awards: Diamond Creator Award (2019)
Ehdokkuudet:  Streamy Award (2019)
Aiheesta muualla
Virallinen sivusto
IMDb
Kurzgesagt – In a Nutshell (aiemmin Kurzgesagt) on müncheniläislähtöinen englanninkielinen Youtube-kanava, joka tuottaa animoituja opetusvideoita. Kanavan nimi tulee saksan kielen sanoista kurz gesagt, joka tarkoittaa ”lyhyesti sanottuna” tai ”pähkinänkuoressa”. Phillipp Dettmerin vuonna 2013 perustama kanava on kerännyt vuoteen 2023 mennessä yli 20 miljoonaa tilaajaa. Kanavalle ladataan videoita noin kerran kuukaudessa. Ne kertovat eri poliittisista, filosofisista ja tieteellisistä aiheista, kuten alkuräjähdyksestä ja Euroopan pakolaiskriisistä. Videot myös sisältävät viittauksia pop-kulttuuriin, kuten Doctor Whohon ja Harry Potteriin. Kurzgesagt - In a Nutshell kuvailee itse sisältöä useiksi aiheiksi selitettynä animaation kautta.
Aiheesta muualla

Youtube-kanava (englanniksi)
Virallinen sivusto (englanniksi)
Kielimalli

Tilastollinen kielimalli on sanajonon sanojen todennäköisyysjakauma tai sellainen todennäköisyysfunktio, joka tuottaa jakauman. Jos sanajonossa, esimerkiksi lauseessa, on  n sanaa, antaa kielimalli koko sanajonolle todennäköisyyden  P(w_{1},\ldots ,w_{n}). Kielimalli voidaan määritellä myös sanan osille, kuten morfeemeille.
Todennäköisyyksien avulla kielimallit osaavat muun muassa ennustaa, miten jonkin lauseen tulisi jatkua, vastata kysymyksiin, tai muodostaa kehotteen avulla pitkiäkin tekstejä kuten keskusteluja, runoja, koodeja tai artikkeleita. Ensimmäiset kielimallit (tilastollinen kielimalli, engl. Statistical Language Model, SLM) esiteltiin 1980-luvulla ja ne saivat alkunsa puheentunnistuksesta. Varhaiset kielimallit eivät sisältäneet tietoa kielen mallinnuksesta.
Kielimallin perustana käytetään olemassaolevaa tekstiaineistoa eli korpusta, jonka avulla malli opetetaan. Aineisto voi olla peräisin kirjoista, sanomalehdistä, tv-ohjelmien transskripteistä tai vaikka internetistä. Mitä suurempi opetusaineisto, sitä parempi yleensä mallin ennustuskyky. Suurten opetusmateriaalien vuoksi mallit saattavat joskus oppia niistä myös ei-haluttuja asioita, kuten ennakkoasenteita.
Kielimalleja voidaan käyttää erilaisissa tietokonelingvistiikan sovelluksissa, kuten puheentunnistuksessa, konekääntämisessä, luonnollisen kielen tuottamisessa, kielen jäsentämisessä, tekstintunnistuksessa tai tiedonhaussa.
Kielimallien tyyppejä

Tyyppejä:
1-grammi-malli eli unigram-malli: saneen todennäköisyys ei riipu muista saneista
2-grammi-malli: vain edellinen sane määrittää seuraavan saneen todennäköisyyden
n-grammi-malli: ottaa huomioon n − 1 edellistä sanetta
neuroverkkokielimallit
ehdollistettu kielimalli: ottaa kehotteen lisäksi huomioon kontekstivektorin
Transformer, jonka kehitti Google vuonna 2017
Tekniikkaa

Usein kielimallit käyttävät liukulukuja, mutta tutkijat ovat ehdottaneet yksinkertaistamista kolmiarvoisiin (-1, 0, 1) lukuihin, jolloin laskutoimitukset ovat yksinkertaisempia. Tutkijoiden mukaan kolmiarvoiset luvut ja tarkoitukseen tehdyt FPGA-piirit mahdollistavat virrankäytön ja muistitarpeen pienentämisen.
Kielimallit jakavat tekstin tokeneihin, jotka voivat esittää lyhyttä sanaa tai osia pidemmästä sanasta. ChatGPT:n julkaisuhetkellä se kykeni muistamaan 8 192 tokenia, mutta kahdessa vuodessa sen jälkeen GPT-4o kykenee 128 tuhanteen tokeniin, Claude 3.5 Sonnet kykenee 200 tuhanteen tokeniin ja Gemini 1.5 Pro kykenee kahteen miljoonaan tokeniin. Kielimallien toimintaa täydennetään RAG-menetelmällä (retrieval-augmented generation), jossa käyttäjän kyselyyn vastataan hakemalla dokumenteista tietoa täydennykseksi.
Parametrien määrät ovat kasvaneet merkittävästi: vuonna 2018 Googlen BERT-malli käytti 110–340 miljoonaa parametria, vuonna 2022 Googlen esittämä PaLM käytti 540 miljardia parametria, ja vuonna 2023 julkaistun GPT-4:n arvioitiin käyttävän triljoonaa parametria. Parametrimäärän kasvu 1,3 miljardista parametrista kuuteen miljardiin parametriin kasvattaa datamäärää 4,6 kertaisesti, mutta tarvittava koulutusaika voi kasvaa 20-kertaisesti.
Joitain kuuluisia kielimalleja

OpenAI:n GPT (Generative pre-trained transformer)
versiot GPT-2, GPT-3, GPT-3.5, GPT-4, joita on käytetty ChatGPT/InstructGPT -sovelluksissa ja Bing-hakukoneessa.
Meta Platforms/Facebookin LLaMA
vuotanut julkisuuteen ja ajettavissa kotikoneella.
Google AI: LaMDA (Language Model for Dialogue Applications), PaLM (Pathways Language Model)
sovelluskohde Google Bard
PaLM 2 on Google Kääntäjän käyttämä kielimalli
DeepMind: Chinchilla
BERT: Bidirectional Encoder Representations from Transformers (BERT)
Googlen vuonna 2018 julkaisema ensimmäinen transformer-perustainen kielimalli
Joitain kuuluisia kielimalleja > Suomen kielen kielimalleja

FinBERT
Finnish GPT-3
Viking
Ohjelmistoja

Joitakin avoimesti saatavia työkaluja kielimallien suorittamiseen ovat Ollama, LM Suite ja Llama.cpp.